Bonifatius, episcopus, servus servorum Dei, venerabili fratri... episcopo Eduensi et dilecto filio... abbati monasterii Sancti Rigaudi, Matisc. dioc., salutem et apostolicam benedictionem. Vacante dudum prioratu de Caritate, Clun. ord., Autisiod. dioc., per promotionem dilecti filii nostri Symonis, tituli Sancte Balbine presbiteri cardinalis, tunc ipsius prioratus prioris, cum bone memorie Guillelmus, abbas monasterii Cluniacensis, ad Romanam ecclesiam nullo modo pertinentis, tunc vivens, et apud Sedem apostolicam moram trahens, requisito prius humiliter, super provisione prioris dicto prioratui facienda per eum, nostre beneplacito voluntatis, dilectum filium Bertrandum, nunc abbatem Cluniacensem, in priorem jamdicto prioratui prefecisset, nonnulli priores, etc.... in quo erat, priusquam de dicto Bertrando hujusmodi provisio facta foret, disponebamus enim partes ad Sedem evocare predictam ac summarie de plano sine strepitu et figura judicii hujusmodi questionis negotium celeriter, auctore Domino, terminare; postmodum autem predictus Guillelmus, abbas, de predicta curia nostra discedens et ad Urbem se conferens, diem inibi clausit extremum. Cumque per ejus obitum monasterium Cluniacense abbate careret, prefatus Bertrandus, tunc prior Caritatensis, in ipsius monasterii Cluniacensis abbatem concorditer fuit electus. Nos vero, compatientes gravi statui Cluniacensis monasterii supradicti, gravati multipliciter et oppressi, ipsique electo, qui propter infirmitatem proprii corporis ad Sedem predictam personaliter comode venire non poterat, convertimus nos ad viam compendii, ne monasterium ipsum prolixiori vacatione langueret et inherentes multitudinis tante consensibus que in ipsum unanimiter direxerat vota sua, eundem B[ertrandum] sic concorditer electum, nobis et fratribus nostris notum, ipsi monasterio Cluniacensi de eorumdem fratrum consilio prefecimus in abbatem; prefato igitur prioratu de Caritate per hujusmodi promotionem dicti Bertrandi ad monasterium Cluniacense carente priore, nos, ne hujusmodi occasione discordie, scandala et dampna contingerent inter partes, provisionem dicti prioratus de Caritate dispositioni nostre et Sedis apostolice hac vice duximus reservandam; intendentes itaque hujusmodi causam summarie de plano sine strepitu et figura judicii celeriter, ut predicitur, auxiliante Domino, terminare, discretioni vestre per apostolica scripta mandamus quatinus vos vel alter vestrum, per vos vel per alium seu alios memoratos B[ertrandum] abbatem et conventum Cluniacenses ac conventum Caritatensem ex parte nostra peremptorie citare curetis, ut infra duorum mensium spatium post citationem vestram per procuratores ydoneos super hujusmodi negotio sufficienter instructos, cum omnibus actis, juribus et munimentis suis negotium contingentibus memoratum, apostolico se conspectui representent, diffinitionem et terminationem salubrem et celerem super ipso negotio, dante Domino, recepturi. Diem autem citationis et formam et quicquid exinde duxeritis faciendum nobis per vestras litteras harum seriem continentes studeatis fideliter intimare. Datum Rome, apud Sanctum Petrum, nonis februarii, pontificatus nostri anno secundo. (La bulle manque.)